A Tanács határozata

(1988. október 14.)

az ózonréteg védelméről szóló bécsi egyezmény és az ózonréteget lebontó anyagokról szóló montreali jegyzőkönyv megkötéséről

(88/540/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre, és különösen annak 130s. cikkére,

tekintettel a Bizottság javaslatára,

tekintettel az Európai Parlament véleményére [1],

tekintettel a Gazdasági- és Szociális Bizottság véleményére [2],

mivel a Közösség több tagállammal együtt 1985. március 22-én aláírta az ózonréteg védelméről szóló bécsi egyezményt;

mivel megállapítást nyert, hogy bizonyos fluorozott-klórozott szénhidrogéneknek és halonoknak a jelenlegi mértékben folytatódó kibocsátása komoly károkat okozhat az ózonrétegben. Az egész világon egyetértés van abban, hogy ezeknek az anyagoknak mind a termelését, mind a felhasználását jelentős mértékben korlátozni kell. A 80/372/EGK [3] és a 82/795/EGK [4] határozatok ellenőrzéseket írnak elő, amelyeknek azonban csak korlátozott a hatálya, és csupán kettőt érintenek ezekből az anyagokból (CFC-11 és CFC-12);

mivel a bécsi egyezményt kiegészítendő alakították ki a montreali jegyzőkönyvet az ózonréteget lebontó anyagokról, és 1987. szeptember 16-án fogadták el azt. A Jegyzőkönyvet a Közösség és annak több tagállama aláírta;

mivel szükség van arra, hogy a környezet védelme, segítése és javítása érdekében a bécsi egyezményt és a montreali jegyzőkönyvet, ami az ózonrétegben a további károk elkerüléséhez a megelőzés elvére, valamint az elfogadása időpontjában rendelkezésre álló tudományos és műszaki adatokra támaszkodik, hatályba léptessék;

mivel a Közösségnek ezért a nevezett Egyezményt és a nevezett Jegyzőkönyvet jóvá kell hagynia;

mivel a Közösségnek különösen azért is a Jegyzőkönyv Szerződő Felének kell lennie, mert a Jegyzőkönyv néhány rendelkezését csak akkor lehet végrehajtani, ha a Közösség és az összes tagállam is Szerződő Fél;

mivel annak biztosításához, hogy az Egyezményből és a Jegyzőkönyvből származó összes kötelezettséget teljesíteni lehessen, arra van szükség, hogy az összes tagállam is Szerződő Fél legyen;

mivel a Jegyzőkönyv néhány rendelkezése, különösen a 2. cikk (8) bekezdése, egyébként a Közösségben csak akkor érvényes, ha az összes tagállam a jegyzőkönyv Szerződő Felévé válik;

mivel az összes tagállamnak lehetőleg mielőbb le kell zárnia az Egyezményhez és a Jegyzőkönyvhöz való csatlakozását és a ratifikálást érintő eljárását, hogy az jóváhagyási, elfogadási, ratifikálási vagy csatlakozási okmányokat a Közösség és a tagállamok, lehetőség szerint, egyidejűleg helyezhessék letétbe,

ELFOGADTA EZT A HATÁROZATOT:

1. cikk

Az ózonréteg védelme érdekében hozott bécsi egyezményt és az ózonréteget lebontó anyagokról szóló montreali jegyzőkönyvet a Közösség nevében jóváhagyják.

Az Egyezmény és a Jegyzőkönyv szövege e határozat I. mellékletében található.

2. cikk

A Tanács elnöke a bécsi egyezmény 13. cikke, a montreali jegyzőkönyv 14. és 16. cikkével összhangban, a Közösség nevében letétbe helyezi a bécsi egyezmény és a montreali jegyzőkönyv jóváhagyásáról szóló okmányokat az Egyesült Nemzetek főtitkáránál.

Az elnök ezzel egy időben letétbe helyezi a bécsi egyezmény 13. cikkének (3) bekezdése szerint, a montreali jegyzőkönyv 14. cikkével összhangban azokról a hatáskörökről szóló nyilatkozatokat, amelyeket e határozat II. melléklete tartalmaz.

3. cikk

(1) Azok a tagállamok, amelyek ezt még nem tették meg, 1988. október 31-ig megteszik a szükséges intézkedéseket ahhoz, hogy lehetőség szerint, a ratifikálási, elfogadási, jóváhagyási vagy csatlakozási nyilatkozatokat a bécsi egyezményhez a Közösség és annak tagállamai egyidejűleg helyezhessék letétbe.

A tagállamok amilyen gyorsan lehet, tájékoztatják a Bizottságot csatlakozási, illetve ratifikálási határozatukról, vagy arról az előre látható időpontról, amelyben ezeket az eljárásokat lezárják. A Bizottság a tagállamokkal együttműködve időpontot határoz meg az okmányok egyidejű letétbe helyezésére, amelynek azonban minden esetre 1989. január 1-je előtt kell történnie.

(2) A tagállamok meghozzák a szükséges intézkedéseket ahhoz, hogy lehetőség szerint, a ratifikálási, elfogadási, vagy jóváhagyási nyilatkozatokat a montreali jegyzőkönyvhöz a Közösség és annak tagállamai egyidejűleg 1989. január 1-e előtt helyezhessék letétbe.

A tagállamok l988. november 1-je előtt tájékoztatják a Bizottságot ratifikálási határozatukról, vagy a ratifikálási eljárások lezárásának előre látható időpontjáról. A Bizottság, a tagállamokkal együttműködve, időpontot határoz meg az okmányok egyidejű letétbe helyezésére, amelynek azonban minden esetre 1989. január 1-je előtt kell történnie.

4. cikk

Ennek a határozatnak a tagállamok a címzettjei.

Kelt Luxembourgban, l988. október 14-én.

a Tanács részéről

az elnök

V. Papandreou

[1] HL C 187., 1988.7.18, 46. o.

[2] HL C 208., 1988. 8. 8., 3. o.

[3] HL L 90., 1980.4.3, 45. o.

[4] HL L 329., 1982.11.25, 29. o.

--------------------------------------------------